CELEX: 32017R1147
Language: sk
Date: 2017-06-28 00:00:00
Title: Vykonávacie nariadenie Komisie (EÚ) 2017/1147 z 28. júna 2017, ktorým sa mení vykonávacie nariadenie (EÚ) 2016/1368, ktorým sa stanovuje zoznam kritických referenčných hodnôt používaných na finančných trhoch podľa nariadenia Európskeho parlamentu a Rady (EÚ) 2016/1011 (Text s významom pre EHP )

29.6.2017   
            
            
               SK
            
            
               Úradný vestník Európskej únie
            
            
               L 166/32
            
         VYKONÁVACIE NARIADENIE KOMISIE (EÚ) 2017/1147
   z 28. júna 2017,
   ktorým sa mení vykonávacie nariadenie (EÚ) 2016/1368, ktorým sa stanovuje zoznam kritických referenčných hodnôt používaných na finančných trhoch podľa nariadenia Európskeho parlamentu a Rady (EÚ) 2016/1011
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) 2016/1011 z 8. júna 2016 o indexoch používaných ako referenčné hodnoty vo finančných nástrojoch a finančných zmluvách alebo na meranie výkonnosti investičných fondov, ktorým sa menia smernice 2008/48/ES a 2014/17/EÚ a nariadenie (EÚ) č. 596/2014 (1), a najmä na jeho článok 20 ods. 1,
   keďže:
   
               (1)
            
            
               Referenčné hodnoty hrajú dôležitú úlohu pri určovaní cien mnohých finančných nástrojov a finančných zmlúv a meraní výkonnosti mnohých investičných fondov. Prispievanie vstupných údajov pre referenčné hodnoty a ich správa sú často náchylné na manipuláciu a osoby zapojené do tohto procesu často čelia konfliktu záujmov.
            
         
               (2)
            
            
               Aby si mohli plniť svoju ekonomickú úlohu, musia byť referenčné hodnoty reprezentatívne pre podkladový trh alebo ekonomickú realitu, ktorú odrážajú. Ak by referenčná hodnota už nebola reprezentatívna pre podkladový trh, ako napríklad medzibankové referenčné sadzby, existuje riziko negatívneho vplyvu okrem iného na integritu trhu, financovanie domácností (úvery a hypotéky) a podnikov v Únii.
            
         
               (3)
            
            
               Riziká pre používateľov, trhy a hospodárstvo Únie vo všeobecnosti rastú, ak celková hodnota finančných nástrojov, finančných zmlúv alebo investičných fondov, ktoré odkazujú na konkrétnu referenčnú hodnotu, je vysoká. V nariadení (EÚ) 2016/1011 sa preto zavádzajú rôzne kategórie referenčných hodnôt a stanovujú sa ďalšie požiadavky na zabezpečenie integrity a odolnosti určitých referenčných hodnôt považovaných za kritické, vrátane právomoci príslušných orgánov za určitých okolností prikázať prispievanie vstupných údajov pre kritickú referenčnú hodnotu alebo jej správu.
            
         
               (4)
            
            
               Dodatočné povinnosti a právomoci príslušných orgánov správcov kritických referenčných hodnôt si vyžadujú formálny postup na stanovenie kritických referenčných hodnôt. V súlade s článkom 20 ods. 1 nariadenia (EÚ) 2016/1011 sa referenčná hodnota považuje za kritickú, ak sa používa priamo alebo nepriamo v rámci kombinácie referenčných hodnôt ako odkaz na finančné nástroje alebo finančné zmluvy alebo na meranie výkonnosti investičných fondov s celkovou hodnotou najmenej 500 miliárd EUR na základe celého rozsahu splatnosti alebo trvania referenčnej hodnoty, ak je to relevantné.
            
         
               (5)
            
            
               Vo vykonávacom nariadení Komisie (EÚ) 2016/1368 (2) sa stanovil zoznam kritických referenčných hodnôt používaných na finančných trhoch podľa nariadenia Rady (EÚ) 2016/1011. Z analýzy údajov a príspevkov Európskej centrálnej banky vyplýva, že hodnota finančných nástrojov a finančných zmlúv odkazujúcich na referenčnú sadzbu EONIA (Euro OverNight Index Average) v Únii presahuje prahovú hodnotu 500 miliárd EUR stanovenú v článku 20 ods. 1 nariadenia (EÚ) 2016/1011.
            
         
               (6)
            
            
               Referenčná sadzba EONIA predstavuje priemer jednodňových nezabezpečených úverových transakcií medzi skupinou prispievajúcich bánk na medzibankovom trhu v Únii a v EZVO. Je referenčnou úrokovou sadzbou pre úrokové swapy v eurách. Je preto kľúčová pre fungovanie trhu s eurovými swapmi a pre finančnú stabilitu v Únii.
            
         
               (7)
            
            
               Na základe výpočtov Európskej centrálnej banky odvodených z každodenných správ 52 najväčších európskych bánk podľa štatistického podávania správ o peňažných trhoch možno nesplatené hodnoty zachytených nástrojov peňažného trhu na nezabezpečených a zabezpečených trhoch, ktoré odkazujú na referenčnú sadzbu EONIA, odhadnúť na približne 450 miliárd EUR, resp. 400 miliárd EUR len pre túto vzorku bánk. Navyše sa odhaduje, že veľká väčšina obchodov na trhu s eurovými jednodňovými indexovými swapmi s pomyselnom hodnotou vo výške približne 5,2 bilióna EUR je naviazaná na referenčnú sadzbu EONIA. Referenčná sadzba EONIA sa teda používa priamo alebo nepriamo v rámci kombinácie referenčných hodnôt ako odkaz na finančné nástroje alebo finančné zmluvy alebo na meranie výkonnosti investičných fondov s celkovou hodnotou najmenej 500 miliárd EUR na základe celého rozsahu splatnosti.
            
         
               (8)
            
            
               Referenčnú sadzbu EONIA poskytuje ten istý správca referenčnej hodnoty ako v prípade referenčnej sadzby EURIBOR a skupina bánk, ktoré prispievajú vstupnými údajmi pre referenčnú sadzbu EURIBOR, je v skutočnosti podmnožinou skupiny bánk, ktoré prispievajú vstupnými údajmi pre referenčnú sadzbu EONIA. Zatiaľ čo referenčná sadzba EURIBOR zahŕňa dlhodobejšie požičiavanie, referenčná sadzba EONIA pokrýva jednodňové požičiavanie. Je preto pre stabilitu finančných trhov nevyhnutné, aby bola aj referenčná sadzba EONIA označená za kritickú referenčnú hodnotu.
            
         
               (9)
            
            
               Zoznam kritických referenčných hodnôt, ktoré boli stanovené vo vykonávacom nariadení (EÚ) 2016/1368, by sa mal preto zmeniť, a to doplnením o referenčnú sadzbu EONIA.
            
         
               (10)
            
            
               Vzhľadom na kľúčový význam referenčnej sadzby EONIA pre medzibankový trh a na vysoký počet derivátov v Únii, ktoré naň odkazujú, by toto nariadenie malo nadobudnúť účinnosť čo najskôr.
            
         
               (11)
            
            
               Opatrenia stanovené v tomto nariadení sú v súlade so stanoviskom Európskeho výboru pre cenné papiere,
            
         PRIJALA TOTO NARIADENIE:
   Článok 1
   Príloha k vykonávaciemu nariadeniu (EÚ) 2016/1368 sa nahrádza textom v prílohe k tomuto nariadeniu.
   Článok 2
   Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 28. júna 2017
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 171, 29.6.2016, s. 1.
   
      (2)  Vykonávacie nariadenie Komisie (EÚ) 2016/1368 z 11. augusta 2016, ktorým sa stanovuje zoznam kritických referenčných hodnôt používaných na finančných trhoch podľa nariadenia Európskeho parlamentu a Rady (EÚ) 2016/1011 (Ú. v. EÚ L 217, 12.8.2016, s. 1).
   
      PRÍLOHA
      „
            PRÍLOHA
            
               Zoznam kritických referenčných hodnôt podľa článku 20 ods. 1 nariadenia (EÚ) 2016/1011
            
            
                        Číslo
                     
                     
                        Referenčná hodnota
                     
                     
                        Správca
                     
                     
                        Sídlo
                     
                  
                        1
                     
                     
                        Euro Interbank Offered Rate (EURIBOR®)
                     
                     
                        European Money Markets Institute – EMMI (Európsky inštitút pre peňažné trhy)
                     
                     
                        Brusel, Belgicko
                     
                  
                        2
                     
                     
                        Euro OverNight Index Average (EONIA®)
                     
                     
                        European Money Markets Institute – EMMI (Európsky inštitút pre peňažné trhy)
                     
                     
                        Brusel, Belgicko
                     
                  “